2.

Se modifică cel de al cincilea paragraf pentru a include posibilitatea cultivării culturii pe substrat, deoarece aceasta nu trebuie să fie mereu cultivată în sol. Această modificare vizează punctul 5 din documentul unic. Ariile de producție adecvate pentru cultivarea „Pimiento de Gernika” sunt foarte limitate din cauza condițiilor de relief, a presiunii dezvoltării urbane și a infrastructurii, precum și a amenajării tipice a exploatațiilor mici din País Vasco. În consecință, rotația culturilor nu este foarte frecventă, iar uneori are loc rotația între specii înrudite (tomată/ardei), ceea ce duce la dezvoltarea în sol a unor microorganisme patogene atât de agresive încât pot distruge o cultură. Aceste probleme semnificative privind sănătatea plantelor amenință supraviețuirea „Pimiento de Gernika”, o cultură importantă pentru agricultura de pe versantul atlantic din País Vasco. Principalele boli ale plantelor care afectează „Pimiento de Gernika” sunt legate de sol, și anume solul (materia organică din descompunerea solului) este principalul inocul al acestora. Etiologia acestor boli legate de sol din regiunile cu climă oceanică din Comunitatea Autonomă País Vasco este în principal fie virală (Potyvirus sau Tobamovirus), fie fungică. Fungii din genurile Fusarium spp. și Phytophthora ssp. reprezintă o sursă potențială de infectare pentru „Pimiento de Gernika”. Potrivit unui studiu de sol realizat în 2014, acești fungi sunt prezenți în 70 % din solul utilizat pentru cultivarea „Pimiento de Gernika”, prezența acestora fiind confirmată în studiul din 2015 privind rezistența ardeiului iute și a ardeiului la Tobamovirus („Resistencia al Tobamovirus en guindilla y pimiento”) realizat de Santiago Larregla. Studiul realizat de Mireia Núñez-Zofío, Santiago Larregla și Carlos Garbisu în 2011, intitulat „Application of organic amendments followed by soil plastic mulching reduces the incidence of Phytophthora capsici in pepper crops under temperate climate” (Aplicarea amelioratorilor ecologici, urmată de tratarea solului cu mulci sintetic, reduce incidența Phytophthora capsici în culturile de ardei în condiții climatice temperate) și publicat în Crop Protection 30 1563-1572, a stabilit că dezinfestarea biologică este singurul mijloc de inactivare a inoculului din sol care generează bolile criptogamice (oospori de Phytophthora capsici). Având în vedere condițiile climatice de pe versantul atlantic al País Vasco, această metodologie este eficace numai atunci când este aplicată în primăvara-vară, perioadă care coincide cu sezonul de vegetație al „Pimiento de Gernika”. În vederea respectării mediului și a biodiversității acestuia, fermierii care cultivă acest ardei denumit „Pimiento de Gernika”, în conformitate cu norme stricte de agricultură integrată care limitează utilizarea pesticidelor, au ales să utilizeze substraturi pentru această cultură ca alternativă la sol. Astfel cum reiese din studiile de mai jos, substratul permite sistemului radicular al plantei să se prindă și acționează ca suport inert pentru plantă, fără a interfera cu aportul de substanțe nutritive al acesteia. Substraturile adecvate pentru cultivarea „Pimiento de Gernika” sunt cele inerte, deși se poate utiliza un mic procent de materie organică cu scop de compactare. Niciuna dintre aceste două componente nu furnizează niciun tip de macroelement sau microelement care să poată fi asimilat de către plantă. Substratul este caracterizat în principal prin densitatea scăzută, care permite trecerea aerului și a apei prin structura sa. Studiile sunt următoarele: — Arriaga, H., Nunez-Zofio, M., Larregla, S., Merino, P. 2011. „Gaseous emissions from soil biodisinfestation by animal manure on a greenhouse pepper crop” (Emisii gazoase provenite din dezinfestarea biologică a solului cu dejecții animaliere pe o cultură de ardei în seră). Crop Protection 30: 412-419. — Macia, H., Etxeandia A., Domingo M., Amenabar R. 1997. „Effect of different N/K ratios in nutrient solutions on pepper of Gernika” (Efectul diferitelor raporturi sodiu/potasiu în soluțiile nutritive aplicate ardeiului Gernika). Acta Horticulturae 40: 475-478. — Larregla, S. 2003. „Etiología y epidemiología de la «Tristeza» del pimiento en Bizkaia” (Etiologia și epidemiologia „tristeții” ardeiului în Biskaia). În curs de examinare. Teză de doctorat. Universitatea din País Vasco. Leioa. — Larregla, S., Guerrero, M.M., Mendarte S., Lacasa, A. 2015. „Biodisinfestation with Organic Amendments for Soil Fatigue and Soil-Borne Pathogens Control in Protected Pepper Crops” (Dezinfestarea biologică cu amelioratori ecologici pentru ținerea sub control a fenomenului de „oboseală a terenului” și a agenților patogeni prezenți în sol în culturile de ardei protejate). Din: „Organic Amendments and Soil Suppressiveness in Plant Disease Management” (Amelioratorii ecologici și calitatea supresivă a solului în gestionarea bolilor plantelor), p. 437-456. — Nuñez-Zofío, M., Garbisu, C., Larregla, S. 2010. „Application of Organic Amendments Followed by Plastic Mulching for the Control of Phytophthora Root Rot of Pepper in Northern Spain” (Aplicarea amelioratorilor ecologici, urmată de aplicarea de mulci sintetic, pentru ținerea sub control a putregaiului rădăcinilor produs de Phytophthora la ardeii din nordul Spaniei). Acta Horticulturae 883: 353-360. — Nuñez-Zofío, M., Larregla, S., Garbisu, C. 2012. „Repeated biodisinfection controls the incidence of Phytophthora root and crown rot of pepper while improving soil quality” (Dezinfestarea biologică repetată ține sub control incidența putregaiului rădăcinilor și al coroanei produs de Phytophthora la ardei, îmbunătățind în același timp calitatea solului). Spanish Journal of Agricultural Research 10: 794-805. — http://www.euskobaratza.eus/wp-content/uploads/2015/12/ResistenciaTobamovirus_Jorn_Dic15.pdf Studiile citate indică faptul că nu există diferențe între produsele obținute prin metode de cultivare în sol sau pe substrat. În consecință, se include posibilitatea de cultivare a culturii pe substrat, deoarece substratul permite fixarea sistemului radicular al plantei, acționând ca suport inert pentru plantă, fără a interfera cu aportul de substanțe nutritive al plantei, ceea ce înseamnă că nu sunt afectate caracteristicile produsului „Pimiento de Gernika”. Formularea actuală: „Fertilizarea se face astfel încât să se mențină echilibrul și nivelurile de substanțe nutritive în sol și în plante, luând în considerare substanțele nutritive absorbite de cultură, starea nutrițională a plantei, nivelul de fertilitate al solului și aportul din alte surse (apă, materie organică etc.).” se înlocuiește cu următorul text: „«Pimiento de Gernika» poate fi cultivat atât în sol, cât și pe substrat. Fertilizarea se face astfel încât să se mențină echilibrul și nivelurile de substanțe nutritive în sol și în substrat. Atât solul, cât și substratul trebuie să respecte în permanență legislația relevantă privind agricultura integrată. Substratul utilizat pentru cultivare se caracterizează printr-o densitate scăzută (30-150 kg/m3), care permite trecerea aerului și a apei prin structura sa, acționând ca suport inert pentru plantă, dar fără a interfera cu aportul de substanțe nutritive al plantei.”